Dodatok k maturitnému vysvedčeniu

Absolvent je spôsobilý vykonávať ošetrovateľské, asistentské a administratívne činnosti v zdravotníckych zariadeniach a zariadeniach sociálnej starostlivosti. Je pripravený zabezpečovať plánované výkony ošetrovateľskej starostlivosti v jednotlivých fázach ošetrovateľského procesu, hlavne pri uspokojovaní bio-psycho-sociálnych potrieb chorého. Je pripravený podieľať sa na diagnostickom a liečebnom režime všeobecnej a špecializovanej zdravotnej starostlivosti i na primárnej, sekundárnej a terciárnej prevencii. Je spôsobilý poskytovať prvú pomoc, vykonávať administratívne práce a viesť dokumentáciu.

Absolvent spĺňa výstupné štandardy z oblasti všeobecného vzdelania a výstupné štandardy v oblasti odborného vzdelania, kde zvláda: ošetrovateľské postupy v hygienickej starostlivosti, starostlivosti o stravovanie a vyprázdňovanie chorých, obväzovú techniku, postupy dekontaminácie, meranie a zaznamenávanie fyziologických funkcií, postupy prevencie komplikácií imobility, asistenciu a postupy pri diagnostických a terapeutických výkonoch. Zvláda odber biologického materiálu, odber kapilárnej a venóznej krvi, podávanie injekcií pod kožu i do svalu, manipuláciu so základnou zdravotníckou technikou a výpočtovou technikou v zdravotníctve a administratívne práce v ošetrovateľskej starostlivosti. Ovláda predpisy bezpečnosti a ochrany zdravia pri práci.